(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΟΕ΄

Παρασκευή, 05 Σεπτεμβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Δ. Καιρίδη, σελ.
3. Ανακοινώνεται ότι η Βουλευτής κ. Στεργιανή (Στέλλα) Αραμπατζή, με την από 3 Σεπτεμβρίου 2025 επιστολή της προς τον Πρόεδρο της Βουλής, μας γνωστοποιεί την επιλογή του βουλευτικού αξιώματος και την παραίτηση από άλλες ιδιότητες των διατάξεων των παραγράφων 1 και 2 του άρθρου 57 του Συντάγματος, σελ.
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 8 Σεπτεμβρίου 2025, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Ελληνορθόδοξη Κοινότητα στη Συρία», σελ.
 β) Προς τον Υπουργό Προστασίας του Πολίτη με θέμα: «Οπλοστάσια σε κάδους και έκρηξη βίας: πού είναι το κράτος δικαίου;», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
 ΛΑΜΠΡΟΥΛΗΣ Γ. , σελ.

Β. Επί των επικαίρων ερωτήσεων:
 ΒΡΕΤΤΟΣ Ν. , σελ.
 ΛΑΜΠΡΟΠΟΥΛΟΣ Ι. , σελ.
 ΛΟΒΕΡΔΟΣ Ι. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΕ**΄**

Παρασκευή 5 Σεπτεμβρίου 2025

Αθήνα, σήμερα στις 5 Σεπτεμβρίου 2025, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ** **(Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-9-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΔ΄ συνεδριάσεώς του, της Τετάρτης 3 Σεπτεμβρίου 2025, σε ό,τι αφορά τη ψήφιση στο σύνολο των σχεδίων νόμου:

1. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ»

2. «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής».)

Πριν προχωρήσουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 8 Σεπτεμβρίου 2025, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1272/28-8-2025 επίκαιρη ερώτηση του Βουλευτή Κιλκίς της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Στέφανου Παραστατίδη προς την Υπουργό Παιδείας, Θρησκευμάτων και Αθλητισμού με θέμα: «Εξαγγελία για ίδρυση Ακαδημίας Επαγγελματικής Εκπαίδευσης στο Κιλκίς».

2. Η με αριθμό 1271/28-8-2025 επίκαιρη ερώτηση του Βουλευτή Χανίων της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Εθνικής Άμυνας με θέμα: «Απαράδεκτη η απόφαση κατάργησης του Στρατοδικείου Χανίων».

3. Η με αριθμό 1281/1-9-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Να δοθεί άμεση λύση για τη στελέχωση του Κοινοτικού Κέντρου Ψυχικής Υγείας Παίδων και Εφήβων (Κοι.Κε.Ψ.Υ.Π.Ε.) Ρεθύμνου».

4. Η με αριθμό 1268/27-8-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Εσωτερικών με θέμα: «Επιτακτικές, αφενός, η ανάγκη χρηματοδότησης του Δήμου Αλεξανδρούπολης για να προβεί στην προβλεπόμενη εισφορά σε χρήμα, σύμφωνα με τον ν.1337/1983, όσον αφορά στην πράξη εφαρμογής του ρυμοτομικού σχεδίου επί της περιοχής Καλλιθέα - Ν. Χιλή, και αφετέρου, η λήψη πρόνοιας για μείωση του ποσοστού καταβολής εισφοράς σε χρήμα των οικοπεδούχων».

5. Η με αριθμό 1280/1-9-2025 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς την Υπουργό Παιδείας, Θρησκευμάτων και Αθλητισμού με θέμα: «Πλήρως αμφισβητούμενες διαδικασίες αξιολόγησης στο πρόγραμμα «Εμπιστοσύνη στα Αστέρια μας» και απαξίωση της ερευνητικής κοινότητας».

6. Η με αριθμό 1267/26-8-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Απλήρωτοι οι αναπληρωτές εκπαιδευτικοί όλο το καλοκαίρι λόγω πολλαπλών καθυστερήσεων».

7. Η με αριθμό 1291/1-9-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υφυπουργό παρά τω Πρωθυπουργώ κ. Γεώργιο Μυλωνάκη με θέμα: «Η εμπλοκή σας, με εντολή Πρωθυπουργού, σε παρακολουθήσεις πολιτικών προσώπων, παραβίαση του απορρήτου των επικοινωνιών και των δικαστικών-εισαγγελικών ερευνών, κατά κατάχρηση εξουσίας, σχετιζόμενη με το σκάνδαλο-κακούργημα του ΟΠΕΚΕΠΕ».

8. Η με αριθμό 1270/28-8-2025 επίκαιρη ερώτηση της Ανεξάρτητης Βουλευτού Βοιωτίας κ. Παναγιού Πούλου προς τον Υπουργό Εθνικής Οικονομίας και Οικονομικών με θέμα: «Απαράδεκτη αδράνεια και συνεχιζόμενη καθυστέρηση στην παραχώρηση του Διοικητηρίου Λιβαδειάς στην Περιφέρεια Στερεάς Ελλάδας».

9. Η με αριθμό 1279/1-9-2025 επίκαιρη ερώτηση της Ανεξάρτητης Βουλευτού Πέλλας κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Άμεση καταβολή προκαταβολών και επιτάχυνση των διαδικασιών καταβολής των τελικών αποζημιώσεων στους αγρότες της Πέλλας και της Ημαθίας για τις ζημιές στις δενδρώδεις καλλιέργειές τους από τους ανοιξιάτικους παγετούς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1276/29-8-2025 επίκαιρη ερώτηση του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Υποδομών και Μεταφορών με θέμα: «Τα μετωπικά διόδια και η κακή κατάσταση των υποδομών και του οδικού δικτύου της Εγνατίας Οδού στην Θράκη, θέτουν σε κίνδυνο την δημόσια ασφάλεια και στοιχίζουν σε ανθρώπινες ζωές».

2. Η με αριθμό 1274/28-8-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς την Υπουργό Παιδείας, Θρησκευμάτων και Αθλητισμού με θέμα: «Κραυγή αγωνίας από το Ενιαίο Ειδικό Επαγγελματικό Γυμνάσιο και Λύκειο Ηρακλείου. Οι μαθητές Ειδικής Αγωγής εδώ και μήνες χωρίς σχολείο, ενώ η πολιτεία αδιαφορεί».

3. Η με αριθμό 1282/1-9-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Να ακυρωθεί η εγκατάσταση του ραντάρ του νέου αεροδρομίου στον λόφο της Παπούρας στο Καστέλλι Πεδιάδας Ηρακλείου Κρήτης, να μελετηθεί και να βρεθεί άλλη θέση τοποθέτησής του και να προστατευτούν τα αρχαιολογικά ευρήματα».

4. Η με αριθμό 1275/28-8-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Υποδομών και Μεταφορών με θέμα: «Επιτακτική η ανάγκη κατασκευής αναβαθμίδας στο Αινήσιο Δέλτα του Έβρου, με σκοπό, αφενός, την παρεμπόδιση εισόδου θαλασσινού νερού στην καρδιά του Δέλτα Έβρου, και αφετέρου, την κατακράτηση του ρέοντος γλυκού νερού».

5. Η με αριθμό 1284/1-9-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Υγείας με θέμα: «Θάνατος εβδομηνταεννιάχρονης στην Αίγινα λόγω έλλειψης οδηγού ασθενοφόρου».

6. Η με αριθμό 1296/1-9-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Ανάπτυξης με θέμα: «H πληθυσμιακή και οικονομική ερήμωση της υπαίθρου στον βόρειο Έβρο».

7. Η με αριθμό 1278/30-8-2025 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Νικητιάδη προς τον Υπουργό Εθνικής Οικονομίας και Οικονομικών με θέμα: «Η επαναφορά του μέτρου των μειωμένων συντελεστών ΦΠΑ στα Δωδεκάνησα είναι δημοσιονομικώς εφικτή, νομοθετικώς επιβαλλόμενη και απολύτως δίκαιη - Οφείλετε να δράσετε αμέσως».

8. Η με αριθμό 1285/1-9-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Η Ναυπακτία «βουλιάζει» από την άναρχη εγκατάσταση Ανανεώσιμων Πηγών Ενέργειας».

9. Η με αριθμό 1283/1-9-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Έξαρχου προς τον Υπουργό Αγροτικής Ανάπτυξης και Τροφίμων με θέμα: «Να εξασφαλιστεί άμεσα η πλήρης άρδευση του κάμπου της Λαψίστας και το εισόδημα των αγροτών της περιοχής».

10. Η με αριθμό 1294/1-9-2025 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Ακραία παραβατικότητα στις παραλίες της Ρόδου και αδιαφορία της Εταιρείας Ακινήτων του Δημοσίου Α.Ε.».

11. Η με αριθμό 1297/1-9-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Εσωτερικών με θέμα: «H πληθυσμιακή και οικονομική ερήμωση της υπαίθρου στον βόρειο Έβρο».

12. Η με αριθμό 1287/1-9-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Υγείας με θέμα: «Άγονες προκηρύξεις για την κάλυψη θέσεων παθολόγων στο Γενικό Νοσοκομείο Δράμας - Επιτακτική η ανάγκη αντιμετώπισης του προβλήματος υποστελέχωσης της Παθολογικής Κλινικής».

13. Η με αριθμό 1286/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Μεροληπτική και άδικη η απόφαση απένταξης από το Μέτρο 23 για δικαιούχους καλλιεργητές ακτινιδίου στην Περιφερειακή Ενότητα Πιερίας».

14. Η με αριθμό 1295/1-9-2025 επίκαιρη ερώτηση της Βουλευτού Β1΄ Βορείου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης - Μαρίας Αποστολάκη προς τον Υπουργό Εθνικής Οικονομίας και Οικονομικών με θέμα: «Παράνομη και καταχρηστική πρακτική της Εθνικής Τράπεζας για την αυτόματη μετατροπή τραπεζικών λογαριασμών σε «λογαριασμούς προνομίων» με χρέωση 0,80 ευρώ τον μήνα».

15. Η με αριθμό 1288/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Οσμή ενός ακόμα σκανδάλου της διακυβέρνησης της Ν.Δ. συνιστά η λειτουργία ορισμένων διαπιστευμένων εταιρειών πιστοποίησης των βιολογικών προϊόντων».

16. Η με αριθμό 1289/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Δύο χρόνια μετά τον «Daniel» αγνοούνται τα πορίσματα και οι αποζημιώσεις των δενδροκαλλιεργητών».

17. Η με αριθμό 1290/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Από τα λόγια στις πράξεις... με το μισό ποσό - Ανεπαρκής στήριξη στους μελισσοκόμους που επλήγησαν από τον «Daniel»».

18. Η με αριθμό 1292/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «837 εστίες ευλογιάς - 225.000 θανατωμένα ζώα - Οι κτηνοτρόφοι εγκαταλείπονται στην τύχη τους».

19. Η με αριθμό 1293/1-9-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Στήριξη τώρα στους παραγωγούς χορτονομών και λοιπών ζωοτροφών - Αποζημιώσεις για τις ζημιές και την απώλεια εισοδήματος».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6780/24-6-2025 ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Περιβάλλοντος και Ενέργειας με θέμα: «Ανάγκη επανεξέτασης αιτήματος για χορήγηση άδειας εκτέλεσης έργου αξιοποίησης υδατικών πόρων στο αγρόκτημα Περιθωρίου στον Δήμο Κάτω Νευροκοπίου Δράμας».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα Παρασκευή 5 Σεπτεμβρίου 2025 θα συζητηθούν δύο επίκαιρες ερωτήσεις, οι οποίες είναι οι εξής:

Η υπ’ αριθμόν 1273/28-8-2025 επίκαιρη ερώτηση, η οποία θα απαντηθεί από τον Υφυπουργό Εξωτερικών κ. Ιωάννη - Μιχαήλ Λοβέρδο και η υπ’ αριθμόν 1277/29-8-2025 επίκαιρη ερώτηση, η οποία θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.

Πριν προχωρήσουμε στην πρώτη επίκαιρη ερώτηση, επιτρέψτε μου να κάνω δύο ανακοινώσεις.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Επίσης, ο Βουλευτής κ. Δημήτριος Καιρίδης ζητεί άδεια ολιγοήμερης απουσίας για ταξίδι στο εξωτερικό από 14 Οκτωβρίου 2025 έως 17 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Προχωρούμε τώρα στη συζήτηση της πρώτης με αριθμό 1273/28-8-2025 επίκαιρης ερώτησης πρώτου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Νίκης κ. Νικολάου Βρεττού προς τον Υπουργό Εξωτερικών με θέμα: «Ελληνορθόδοξη κοινότητα στη Συρία».

Θα απαντήσει ο Υφυπουργός Εξωτερικών κ. Ιωάννης - Μιχαήλ Λοβέρδος.

Κύριε Βρεττέ, έχετε τον λόγο για την πρωτολογία σας.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, είναι γεγονός πως ο Ελληνισμός τα τελευταία χρόνια ασφυκτικά πνίγεται, περιορίζεται, εκδιώκεται περιμετρικά της Ελλάδος. Αναφέρομαι σε Αλβανία, Σκόπια, Τουρκία και Αίγυπτο πρόσφατα. Πραγματικά, όμως, θα ήθελα σήμερα να αναφερθώ για τον Ελληνισμό και τους χριστιανούς ορθόδοξους που βρίσκονται στη Συρία, όπου εκεί είναι μία εμπόλεμη περιοχή, όπου τα ανθρώπινα δικαιώματα καταπατώνται απροκάλυπτα -υπάρχει μέχρι και πλήρης ανυπαρξία-, τουλάχιστον όσον αφορά τους Έλληνες χριστιανούς και τις άλλες χριστιανικές κοινότητες.

Σε αυτή την επικίνδυνη για την ανθρώπινη ζωή περιοχή, είναι γνωστό ότι από την ανάληψη της εξουσίας από τον Αχμάντ Αλ Σαρά -ευρύτερα γνωστού ως Αλ Γκολάνι- έχει παρατηρηθεί μια συστηματική επίθεση εξόντωσης σε όλες τις μειονότητες, ιδιαιτέρως, όμως, των ορθοδόξων χριστιανών, συμπεριλαμβανομένων, όμως, και των Ελλήνων δεύτερης και τρίτης γενιάς που διαμένουν εκεί.

Μετά την επίθεση στην Εκκλησία του Προφήτη Ηλία στη Δαμασκό με δεκάδες νεκρούς και τραυματίες, τον εμπρησμό της Εκκλησίας του Αρχαγγέλου Μιχαήλ, τη δολοφονία χριστιανού χρυσοχόου στη Χομς, την ανακοίνωση της Ελληνορθόδοξης Αρχιεπισκοπής Βόσρας όπου απευθύνει έκκληση για τις συγκρούσεις στη Σουέιντα, την αναφορά χριστιανικών κοινοτήτων στη Συρία ως μέρος ενός πολέμου αφανισμού, επιβεβαιώνεται του λόγου το αληθές.

Το ελληνικό κράτος μέχρι στιγμής δείχνει «απρόθυμο» -σε εισαγωγικά ο όρος για να είμαστε λίγο ευγενείς- να προστατέψει τον Ελληνισμό, τους χριστιανούς ορθόδοξους και παρουσιάζει χαρακτηριστική αδυναμία, ειδικά για τους ορθόδοξους χριστιανούς από τη μία και από την άλλη δεν διαφαίνεται μέχρι στιγμής, παρά κάποιες προσπάθειες που φαινομενικά ανακοινώνονται, να υφίσταται καν η μέριμνα να λειτουργήσει υποβοηθητικά προς εκείνους που αναγκάζονται να εγκαταλείψουν τις πατρογονικές τους εστίες και κυρίως προς εκείνους που σωρεύονται στην πρεσβεία και τις προξενικές αρχές με αίτημα την έκδοση βίζας για είσοδό τους στην Ελλάδα.

Τούτων δοθέντων, ερωτάσθε, κύριε Υπουργέ: Λειτουργεί κάποιο πρόγραμμα αρωγής και μεταφοράς ελληνορθόδοξων Σύρων στην Ελλάδα; Και αν ναι, πόσα άτομα έχουν έλθει με ευθύνη του Υπουργείου Εξωτερικών; Και αυτοί που έχουν μεταφερθεί στην Ελλάδα, πού ακριβώς έχουν τοποθετηθεί; Ποια μέριμνα και τι μέτρα έχει λάβει το Υπουργείο Εξωτερικών ώστε η ένταξή τους στην ελληνική κοινωνία να είναι ομαλή;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Ευχαριστώ, κύριε Πρόεδρε.

Καλημέρα σας, αγαπητέ κύριε Βρεττέ. Χαίρομαι που συμμερίζεστε το ενδιαφέρον της Ελληνικής Κυβέρνησης και του Υπουργείου Εξωτερικών για την προστασία των ελληνορθόδοξων πληθυσμών -όπου και αν αυτοί ευρίσκονται- και ιδίως στη σημερινή συγκυρία στη Συρία, όπου είναι και το μεγαλύτερο πρόβλημα. Και χαίρομαι που μαζί με εσάς –υποθέτω-, το σύνολο της Βουλής ανησυχεί και ενδιαφέρεται για το μέλλον της ελληνορθόδοξης κοινότητας στη Συρία.

Είναι μια κοινότητα που, όπως ξέρετε, αγαπητέ κύριε Βρεττέ, αριθμεί εκατοντάδες χρόνια. Έχει υπάρξει από τα προμουσουλμανικά χρόνια, προτού επικρατήσει ο μουσουλμανισμός στη Συρία. Άρα, μιλάμε για περίπου χίλια επτακόσια, χίλια οκτακόσια χρόνια. Τόσα χρόνια υπάρχουν οι ελληνορθόδοξοι στη Συρία.

Και γι’ αυτό ακριβώς τον λόγο θέλουμε να παραμείνει η κοινότητα των χριστιανών στη Συρία. Αν εσείς επιθυμείτε να φύγουν οι χριστιανοί από τη Συρία, αυτό είναι δικό σας θέμα. Εμείς, όμως, δεν θα μετακινήσουμε πληθυσμούς χριστιανών από τις πατρογονικές τους εστίες, δεν θα τους καταστήσουμε πρόσφυγες.

Πράγματι υπάρχουν προβλήματα στη Συρία. Το πιο εντυπωσιακό και ταυτόχρονα ανατριχιαστικό και τραγικό συνέβη στις 23 Ιουνίου, η φοβερή και τρομερή επίθεση κατά του Ναού του Προφήτη Ηλία στη Δαμασκό, εκεί που περίπου είκοσι πέντε συνάνθρωποί μας έχασαν τη ζωή τους, είκοσι πέντε χριστιανοί ορθόδοξοι, είκοσι πέντε άνθρωποι που πήγαν για να κοινωνήσουν στην εκκλησία τους και δέχθηκαν τόσο απαράδεκτη επίθεση.

Γι’ αυτόν τον λόγο και η Ελληνική Κυβέρνηση και το Υπουργείο Εξωτερικών έχουν κινητοποιηθεί. Έχουν κινητοποιηθεί από την πρώτη στιγμή. Ο πρέσβης μας στη Δαμασκό κ. Κακαβελάκης είναι διαρκώς σε επαφή με την ελληνορθόδοξη κοινότητα εκεί και με τον Πατριάρχη Αντιοχείας κ. Ιωάννη.

Εγώ προσωπικά μετέβην και επισκέφθηκα τον Πατριάρχη και είχα συνάντηση μαζί του για πάνω από μία ώρα και αναλύσαμε όλα τα θέματα. Είναι πολύ σημαντικό ότι ο Πατριάρχης, ο κ. Ιωάννης, λίγες μέρες μετά, στις 16 Αυγούστου επισκέφθηκε τον νέο Πρόεδρο της Συρίας.

Πράγματι η κατάσταση στη Συρία είναι ιδιαίτερη, είναι έκρυθμη. Το νέο καθεστώς δεν έχει παγιωθεί. Υπάρχουν προβλήματα με μειονοτικούς πληθυσμούς, όχι μόνο με τους ορθόδοξους, αλλά και με τους μαρωνίτες και με τους καθολικούς και με τους αλεβίτες και με τους δρούζους, όπως πολύ καλά ξέρετε. Η παγκόσμια κοινότητα παρακολουθεί με ιδιαίτερο ενδιαφέρον την κατάσταση και πολύ περισσότερο εμείς εδώ, στην Ελλάδα που έχουμε την ευαισθησία αυτή και γι’ αυτό προσφέρουμε την υποστήριξή μας διαρκώς στην ελληνορθόδοξη κοινότητα και προσωπικά στον Πατριάρχη και το Πατριαρχείο Αντιοχείας που είναι ένας θεσμός που θα τον βοηθούμε και θα τον στηρίζουμε πάντα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρεττέ, έχετε τον λόγο για τη δευτερολογία σας.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, τα ερωτήματα ήταν σαφή και έπρεπε να μου απαντήσετε, επειδή είχαν τεθεί και γραπτώς, για το αν υπάρχει κάποιο πρόγραμμα, πόσες αποστολές έχουν έρθει από Σύριους στην Ελλάδα, αν τους παρακολουθείτε, τους αξιοποιείτε, τους σέβεστε, γιατί έχουν ελληνικά διαβατήρια.

Το Υπουργείο Εξωτερικών δεν είναι «Υπουργείο Δημοσίων Σχέσεων, Υποταγής, Προσκυνήματος και Αγκαλιών». Είναι ένα Υπουργείο Εξωτερικών που προστατεύει τον κάθε Έλληνα εμπερίστατο αδελφό και χριστιανό ορθόδοξο. Επομένως, το να συμμερίζομαι το τυπικό ενδιαφέρον του Υπουργού Εξωτερικών δεν σημαίνει ότι επαινώ τη στάση του, γιατί είναι μια στάση αναποτελεσματική και προς καταγγελία για την εγκατάλειψη των Ελλήνων.

Εδώ δεν είναι να κάνουμε δημόσιες σχέσεις -το ξαναλέω για τρίτη φορά- και να κάνουμε επισκέψεις. Υπάρχουν χριστιανοί που πάνε στην πρεσβεία και παρακαλούν για να φύγουν από εκεί. Και αφού παρακαλούν, τους κρατούν μια σειρά. Εσείς τους υποχρεώνετε, τους στερείτε το δικαίωμα του αυτεξουσίου; Δηλαδή ένας πατριώτης Έλληνας χριστιανός θέλει να έρθει στη μάνα πατρίδα Ελλάδα. Εσείς θα του πείτε «κάτσε εκεί να βιαστείς, κάτσε εκεί να σκοτωθείς, κάτσε εκεί να ανατιναχθείς, κάτσε εκεί να κλαπείς»; Αυτά είναι πρωτόγνωρα.

Εδώ έχουν έρθει δύο αποστολές. Η μία πήγε σε μία δομή στην Ελευσίνα. Αναγκαστήκατε να συνεργαστείτε με το Υπουργείο Μετανάστευσης. Κανένα ενδιαφέρον από το Υπουργείο Εξωτερικών. Όταν τόλμησε ένας Έλληνας τρίτης γενιάς να πάρει το Υπουργείο σας, αδιαφορήσατε. Δεν ξέρω ποιος υπάλληλος του απάντησε: «τι δουλειά έχεις εσύ να μας ενοχλείς εδώ;».

Εδώ μιλάμε για σοβαρά πράγματα. Τους έχετε εγκαταλείψει. Αυτοί οι άνθρωποι δεν είναι αόρατοι. Είναι αποκλεισμένοι χριστιανοί, που είναι περήφανοι που μιλάνε ελληνικά, είναι μορφωμένοι, είναι σπουδαγμένοι, είναι επαγγελματίες.

Έχει υπάρξει κάποια δομή από το Υπουργείο Εξωτερικών για να δει αυτοί οι άνθρωποι πού έρχονται; Έλληνες είναι και Χριστιανοί. Αν ήταν, όμως, ο φίλος μας ο Καιρίδης, ο συνεργάτης σας, ο Υπουργός, και ερχόταν κάποιος από οπουδήποτε με πλαστά χαρτιά, με πλαστά διαβατήρια, θα του ανοίγατε και τις πόρτες. Έχετε τόσες ΜΚΟ που εξυπηρετούν τους μετανάστες, που είναι οικονομικοί μετανάστες.

Η Κυβέρνηση αυτή, ξέρετε, είναι μια κυβέρνηση τζιχαντιστική. Θα πάει τώρα, λέτε, στο πλαίσιο της μετάβασης να κάνει τι, εκλογές, που ξέρει τις τρεις επαρχίες που είναι οι Έλληνες χριστιανοί ορθόδοξοι ή οι δρούζοι; Δηλαδή σε ένα καθεστώς που δεν τολμά κανείς; Που φωνάζεις την αστυνομία στη Συρία και σου έρχονται με περιπολικά οι τζιχαντιστές; Έχετε πάει, τα έχετε αντιμετωπίσει. Δεν μπορεί να μη σας τα είπε ο Πατριάρχης αυτά.

Αλλά, αφού αυτοί θέλουν να έρθουν εδώ, εσείς πώς λέτε να μείνουν εκεί; Τους στερείτε το δικαίωμα για ζωή; Αυτή είναι η μέριμνα για Έλληνες πολίτες; Αυτή είναι η μέριμνα για ανθρώπους που μιλάνε ελληνικά; Και καλά, τους αξιωματικούς τους στείλατε στη Λιβύη για να σκοτωθούν, για αυτούς, που είναι απλοί Έλληνες πολίτες, καμία ευαισθησία, καμία μέριμνα να μου απαντήσετε συγκεκριμένα πού βρίσκονται αυτοί οι άνθρωποι που ήρθαν με αποστολές, με ποιο τρόπο η δομή του Υπουργείου Μετανάστευσης από την Ελευσίνα τους έδιωξε, πού βρίσκονται, γιατί όταν πήρε τηλέφωνο στο Υπουργείο Εξωτερικών δεν υπάρχει ένας υπάλληλος για να πει: «πού είστε εσείς, άνθρωποι; Τι δουλειά κάνετε; Τι θέλετε να σας προσφέρουμε; Τι ξέρετε να κάνετε;». Πρέπει να είναι δηλαδή κάποιος τζιχαντιστής για να έρθει εδώ ως μετανάστης για να χαίρει της προστασίας του Υπουργείου Εξωτερικών και της Ελληνικής Κυβέρνησης;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Ξέρετε, κύριε Βρεττέ, είναι πολύ εύκολο να κάνετε χαρακτηρισμούς, το συνηθίζετε και εσείς και το κόμμα σας. Εδώ, όμως, μιλάμε υπεύθυνα και μιλάμε υπεύθυνα για θέματα σοβαρά, τα οποία αφορούν την εθνική υπόσταση της ίδιας της χώρας μας και του Ελληνισμού. Θα έπρεπε να είσαστε λίγο πιο συγκρατημένοι.

**ΝΙΚΟΛΑΟΣ ΒΡΕΤΤΟΣ:** Καθόλου.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Σας παρακαλώ, δεν σας διέκοψα. Θα σωπαίνετε όταν μιλάω εγώ.

**ΝΙΚΟΛΑΟΣ ΒΡΕΤΤΟΣ:** Εντάξει, αλλά δεν είπα αυτό.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Λέτε πράγματα τα οποία δεν βγάζουν και νόημα.

Ξέρετε κανέναν Έλληνα πολίτη με ελληνικό διαβατήριο να του εμποδίζεται η είσοδος στη χώρα;

**ΝΙΚΟΛΑΟΣ ΒΡΕΤΤΟΣ:** Δεν είπα αυτό.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Αυτό είπατε. Είπατε ότι «εμποδίζετε τους Έλληνες που έχουν ελληνική ιθαγένεια και διαβατήριο να έρθουν στην Ελλάδα». Πώς μπορεί να γίνει αυτό; Για πείτε μου.

Δεύτερον, την ίδια ώρα που λέτε αυτό λέτε ότι ήρθαν εδώ Έλληνες που είχαν διαβατήριο και δεν ξέρετε, λέει, πού πήγαν τώρα.

**ΝΙΚΟΛΑΟΣ ΒΡΕΤΤΟΣ:** Όχι, εσείς δεν ξέρετε.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Θα σωπαίνετε όταν μιλάω εγώ.

Φάσκετε και αντιφάσκετε. Προφανώς, γιατί δεν έχετε πατήσει το πόδι σας, τα ακούτε αυτά από κάποιο τηλέφωνο που σας έκανε κάποιος και σας είπε μια ιστορία που δεν την ξέρει καλά. Εγώ όμως ήμουν εκεί, κύριε Βρεττέ. Ήμουν εκεί και στηρίζουμε τους ελληνορθόδοξους. Για τους Έλληνες δεν το συζητώ, οι Έλληνες έχουν δικαίωμα να πάνε όπου θέλουν στην Ελλάδα. Εγώ μιλάω για την ελληνορθόδοξη κοινότητα στη Συρία, η οποία δεν αποτελείται από Έλληνες. Άλλο είναι ελληνορθόδοξοι και άλλο Έλληνες, πρέπει να το καταλάβετε. Προφανώς, τα έχετε μπλέξει στο μυαλό σας αυτά.

**ΝΙΚΟΛΑΟΣ ΒΡΕΤΤΟΣ:** Καθόλου.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών):** Είναι άνθρωποι που τους σεβόμαστε, είναι Άραβες, οι οποίοι βρίσκονται εκεί επί εκατοντάδες χρόνια. Η Ελλάδα, επαναλαμβάνω, όπως καμία πολιτισμένη, σοβαρή χώρα, δεν θέλει να καταργήσει τη χριστιανική μειονότητα -γιατί δεν είναι μόνο ελληνορθόδοξοι, είναι και Μαρωνίτες, είναι και Καθολικοί- δεν θέλει να την καταργήσει στη Συρία.

Εμείς τους βοηθάμε πολλαπλώς, και με συναντήσεις, και με διαβήματα μέσω του Συμβουλίου Ασφαλείας, και με παρεμβάσεις διπλωματικές, και οικονομικά όπου μπορούμε στηρίζουμε αυτήν την τεράστια προσπάθεια που γίνεται για τη διαφύλαξη της ελληνορθόδοξης και όχι μόνο κοινότητας στη Συρία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 1277/29-8-2025 επίκαιρη ερώτηση πρώτου κύκλου της ανεξάρτητης Βουλευτού Β3΄ Νοτίου Τομέα Αθηνών κ. Ραλλίας Χρηστίδου προς τον Υπουργό Προστασίας του Πολίτη με θέμα: «Οπλοστάσια σε κάδους και έκρηξη βίας: πού είναι το κράτος δικαίου;».

Θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.

Κυρία Ραλλία Χρηστίδου, έχετε τον λόγο για την πρωτολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Κύριε Υφυπουργέ, ευχαριστώ πολύ που είστε εδώ.

Το περιστατικό που συνέβη στην Καισαριανή στις 26 Αυγούστου προκαλεί σοβαρό προβληματισμό. Πρωί Τρίτης -καθημερινή- στην οδό Ρήγα Φεραίου 11 ένας πολίτης βρήκε μέσα σε κάδο απορριμμάτων λίγα μόλις μέτρα από σπίτια, σχολεία, παιδικές χαρές ένα ολόκληρο οπλοστάσιο. Στο εσωτερικό εντοπίστηκαν χειροβομβίδες με μηχανισμούς πυροδότησης, βλήματα όλμου, εξαρτήματα πολυβόλων, περίστροφα, φυσίγγια, μεταλλικά αντικείμενα και θα μπορούσαν να αποτελέσουν, όπως αντιλαμβάνεστε, επικίνδυνα όπλα. Ανεξάρτητα από το αν κάποια από αυτά τα υλικά ήταν λειτουργικά ή όχι, η εικόνα και μόνο ενός τέτοιου ευρήματος σε κατοικημένη περιοχή, στην Καισαριανή, αποτελεί απόδειξη πολύ σοβαρής απειλής για τη δημόσια ασφάλεια και την ανεπάρκεια των μηχανισμών ελέγχου. Δεν μιλάμε για μία αποθήκη ή για έναν απομονωμένο χώρο, αλλά για έναν κάδο στη μέση μιας πυκνοκατοικημένη περιοχής, δίπλα σε παιδιά, δίπλα σε οικογένειες. Είναι αδιανόητο –θεωρούμε- σε μια ευρωπαϊκή πρωτεύουσα να κυκλοφορεί ανεξέλεγκτα τέτοιο υλικό, να απορρίπτεται σαν σκουπίδι στον δημόσιο χώρο την ίδια κιόλας στιγμή που η Κυβέρνηση διακηρύσσει ότι εγγυάται την ασφάλεια των πολιτών.

Στη συγκεκριμένη περίπτωση, κύριε Υπουργέ, η ευθύνη της Αστυνομίας είναι προφανής. Δεν γίνεται αποδεκτό οπλισμός τέτοιου μεγέθους να καταλήγει σε κάδο απορριμμάτων σε κατοικημένη περιοχή χωρίς καμία έγκυρη πληροφόρηση, χωρίς προληπτική δράση, χωρίς εντοπισμό από τις αρμόδιες αρχές. Το γεγονός αυτό αποκαλύπτει κενά στον σχεδιασμό, στην επιτήρηση, στη συλλογή πληροφοριών, αλλά και την απουσία μιας ολοκληρωμένης στρατηγικής που προστατεύει τους πολίτες.

Και δεν είναι μεμονωμένο περιστατικό. Την τελευταία περίοδο η χώρα μας βυθίζεται σε μία επικίνδυνη έξαρση βίας, μαφιόζικες εκτελέσεις στους δρόμους, οπαδική βία, επιθέσεις σε γειτονιές, ραγδαία αύξηση της ενδοοικογενειακής βίας και της νεανικής κατά συνέπεια παραβατικότητας. Η πραγματικότητα είναι ζοφερή. Δεκάδες χιλιάδες καταγγελίες κάθε χρόνο. Εκρηκτική αύξηση εγκλημάτων που αφήνουν πίσω τους θύματα και την κοινωνία τρομαγμένη. Θα καταθέσω στα Πρακτικά αποκαλυπτικά στοιχεία για την εγκληματικότητα στην Ελλάδα.

Σε αυτό το πλαίσιο οι πολίτες ζητούν απαντήσεις και όχι δικαιολογίες και γι’ αυτό είμαστε εδώ. Θα σας ακούσω με μεγάλη προσοχή.

Απευθύνω τα εξής ερωτήματα: Ποια μέτρα προτίθεστε να λάβετε, ώστε να μη δούμε ξανά εκρηκτικά και όπλα πεταμένα σε δημόσιους χώρους; Και κυρίως, ποιο είναι το σχέδιό σας για την ουσιαστική αντιμετώπιση της γενικευμένης έξαρσης βίας, που διαλύει το αίσθημα της ασφάλειας στους πολίτες;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Πράγματι, κυρία Χρηστίδου, στις 26 Αυγούστου εντοπίστηκαν πυρομαχικά και όπλα σε κάποιον κάδο στην Καισαριανή. Πρόκειται σύμφωνα με τις πρώτες εκτιμήσεις για παλαιού τύπου στρατιωτικό υλικό το οποίο φαίνεται αδρανές και μη λειτουργικό στην υφιστάμενη κατάστασή του, ενώ εξετάζεται και το ενδεχόμενο μήπως αυτό το υλικό είχε χρησιμοποιηθεί σε κάποια παλαιότερη υπόθεση. Σε κάθε περίπτωση διενεργείται εργαστηριακός έλεγχος και προανάκριση, η οποία σύμφωνα με τον Κώδικα Ποινικής Δικονομίας είναι μυστική. Θα υπάρξει συνέχεια και θα υπάρξουν εξελίξεις, θα ασχοληθεί και η δικαιοσύνη μαζί με την Αστυνομία.

Παραβατικότητα υπήρχε πάντοτε και, δυστυχώς, θα υπάρχει γιατί δεν ζούμε σε κοινωνίες αγγέλων. Όμως, δεν πρέπει όλα να τα ισοπεδώνουμε και να αδικούμε την Αστυνομία και τις προσπάθειές της.

Σήμερα η Αστυνομία οργανώνεται, εκπαιδεύεται, αποκτά μέσα, γίνεται μια πολύ μεγάλη προσπάθεια και από την πολιτική ηγεσία και από τη φυσική ηγεσία της Αστυνομίας, αλλά και από τον ίδιο τον αστυνομικό. Στο πλαίσιο αυτό ιδρύθηκε η Διεύθυνση Αντιμετώπισης του Οργανωμένου Εγκλήματος, αυτό που ονομάζεται και FBI ελληνικό, η οποία αδιαμφισβήτητα μέχρι σήμερα έχει πάρα πολύ μεγάλες επιτυχίες. Όχι βέβαια ότι δεν λειτουργούσε ή δεν υπήρχαν επιτυχίες και στην προηγούμενη κατάσταση. Όμως, σήμερα πιο οργανωμένα, πιο μεθοδικά, με περισσότερα μέσα γίνεται μια πολύ καλή δουλειά. Βλέπουμε καθημερινά και στον Τύπο, στα μέσα μαζικής ενημέρωσης γενικότερα, πώς εξαρθρώθηκαν -τελευταία και πάντοτε και πριν μήνες- οργανώσεις λαθρεμπορίας καυσίμων, καπνικών προϊόντων, οικονομικές απάτες, υποθέσεις διακίνησης ναρκωτικών, μεταναστών και όπλων.

Δεν πρέπει, επίσης, επειδή αναφερθήκατε, να ξεχνάμε και το τεράστιο έργο της Αστυνομίας και σε κάποιους άλλους τομείς, όπως στον τομέα της ενδοοικογενειακής βίας. Εκεί η χώρα μας στον τομέα αυτόν και στις προσπάθειες που έχει κάνει και στο αποτέλεσμα κατατάσσεται στις πρώτες χώρες στην Ευρωπαϊκή Ένωση. Αρκεί να αναφέρω ότι το 2019 υπήρχαν μόλις πέντε χιλιάδες διακόσιες είκοσι μία καταγγελίες. Αυτό δεν σημαίνει ότι δεν υπήρχε ενδοοικογενειακή βία. Υπήρχε και μεγαλύτερη ενδεχομένως και σίγουρα μεγαλύτερη, αλλά δεν υπήρχε και οργάνωση από πλευράς πολιτείας και Αστυνομίας. Δεν μπορούσαν να καταγγείλουν, υπήρχε ο φόβος και υπήρχε ατιμωρησία. Το 2024 καταγγέλθηκαν είκοσι δύο χιλιάδες και κάτι στην Αστυνομία υποθέσεις ενδοοικογενειακής βίας. Σε όλη την επικράτεια ιδρύθηκαν, λειτουργούν και λειτούργησαν όλα αυτά τα χρόνια, από το 2019 και μετά, χάρη στην ιδιαίτερη ευαισθησία του ίδιου του Πρωθυπουργού Κυριάκου Μητσοτάκη και του Υπουργού Προστασίας του Πολίτη, του κ. Χρυσοχοΐδη, εξήντα τρία γραφεία και αυτά δουλεύουν με εξειδικευμένο επιστημονικό προσωπικό και προσφέρουν. Σήμερα μια γυναίκα που κακοποιείται, που απειλείται η ζωή της, η αξιοπρέπειά της έχει τον τρόπο να καταγγείλει και έχει ανθρώπους που θα νοιαστούν και θα δουλέψουν μεθοδικά για να αποτρέψουν το οποιοδήποτε συμβάν και κακό.

Στην πάταξη της οπαδικής βίας τον τελευταίο χρόνο είχαμε θεαματικά αποτελέσματα. Μετά από τη νομοθετική πρωτοβουλία που έγινε και από το Υπουργείο Αθλητισμού και το Υπουργείο Προστασίας του Πολίτη δεν υπήρχαν επεισόδια. Τον τελευταίο χρόνο το τελευταίο πρωτάθλημα έγινε χωρίς επεισόδια με ελάχιστες συλλήψεις. Έγινε το πιο ήσυχο πρωτάθλημα.

Όσον αφορά στην προστασία των επιβατών στα συγκοινωνιακά μέσα, βλέπουμε παντού στο μετρό να υπάρχουν αστυνομικοί να επιβλέπουν, να προστατεύουν τους πολίτες.

Όσον αφορά στις εκκενώσεις των δημοσίων κτιρίων, θυμηθείτε πόσα κτίρια δημόσια είχαν γίνει γιάφκες σε όλη την Ελλάδα. Δεν υπάρχει κανένα σήμερα δημόσιο κτίριο που να είναι υπό κατάληψη από παράνομους.

Να θυμίσω και τις επιχειρήσεις και συλλήψεις Ρομά στους καταυλισμούς, στη συμμετοχή της Αστυνομίας στις φωτιές. Το είδαμε στις τελευταίες πυρκαγιές που πάντα η Αστυνομία μαζί με τους πυροσβέστες έδιναν τη μάχη, ο καθένας τη δική του, ο πυροσβέστης να σβήσει, ο αστυνομικός να απομακρύνει, να απεγκλωβίσει, να ρυθμίσει την κυκλοφορία.

Έχουμε, λοιπόν, ένα τεράστιο έργο, γίνεται μια τεράστια προσπάθεια και γι’ αυτήν την προσπάθεια η Αστυνομία όλη χρειάζεται τη στήριξη όλων μας και όχι την αμφισβήτηση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Χρηστίδου, έχετε τον λόγο για τη δευτερολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, δεν ήρθα εδώ για να αμφισβητήσω το Σώμα της Ελληνικής Αστυνομίας. Την Κυβέρνηση αμφισβητώ, τα πεπραγμένα της και τον πολιτικό της σχεδιασμό. Δεν ήρθα εδώ και δεν κατηγόρησα το Σώμα της Ελληνικής Αστυνομίας, ώστε να σας δημιουργηθεί η ανάγκη να την υπερασπιστείτε δήθεν, διότι αν κάποιος σας παρακολουθήσει με προσοχή, αυτό που θα καταλάβει είναι ότι τόση ώρα -τρία λεπτά, τέσσερα λεπτά, όση ώρα μιλήσατε- περιγράψατε ακριβώς το πώς έχετε μετατρέψει το Σώμα της Ελληνικής Αστυνομίας σε σάκο του μποξ, πώς τους έχετε κάνει ανθρώπους για όλες τις δουλειές. Αυτό μας έχετε περιγράψει τέσσερα λεπτά.

Πρώτον, δεν έχετε μπροστά σας έναν άνθρωπο ο οποίος θα εργαλειοποιήσει το Σώμα της Ελληνικής Αστυνομίας.

Και, δεύτερον, δεν ανήκω σε κόμμα, όπως ανήκα στο παρελθόν, με ιδεολογικές αγκυλώσεις. Στο Κίνημα Δημοκρατίας κοιτάμε τα πράγματα βάσει της πραγματικότητας, με βάση τον κοινό νου. Θεωρούμε την Ελληνική Αστυνομία και τους εργαζόμενους εκεί ακριβώς αυτό, εργαζόμενους και μάλιστα σκληρά εργαζόμενους ανθρώπους που έχουν στην ευθύνη τους την προστασία του πολιτεύματος. Και εσείς τους έχετε μετατρέψει διαχρονικά σε σάκο του μποξ, τα παιδιά για όλες τις δουλειές.

Το οργανωμένο έγκλημα, κύριε Υπουργέ, έχει πλέον σταθεροποιήσει την παρουσία του σε πάρα πολλές περιοχές, εκτελέσεις μαφιόζικου τύπου, όπως σας είπα και νωρίτερα, εκβιασμοί και εγκληματικά δίκτυα έχουν γίνει καθημερινότητα. Οι πολίτες βλέπουν τις γειτονιές τους να μετατρέπονται σε πεδία μάχης, σε πεδία ξεκαθαρισμάτων λογαριασμών και η Αστυνομία περιορίζεται σε αποσπασματικές επιχειρήσεις που γίνονται εκ των υστέρων, αφού το κακό έχει ήδη συμβεί. Το κακό έχει ήδη συμβεί!

Μου είπατε στην αρχή της τοποθέτησής σας ότι από τις 26 Αυγούστου μέχρι σήμερα -που ο μήνας έχει 5 Σεπτέμβρη- δεν έχετε να μας παρουσιάσετε τα αποτελέσματα των εργαστηριακών ελέγχων. Γι’ αυτό σας μίλησα για έλλειψη στον επιχειρησιακό σχεδιασμό, για έλλειψη του σχεδίου. Αποσπασματικές μόνο κινήσεις και εκ των υστέρων!

Και εγώ αυτό που θέλω να αναδείξω είναι η πραγματικότητα που βιώνουν οι πολίτες σε αυτήν τη χώρα, την αδυναμία δηλαδή του κράτους να οργανώσει μία συνεκτική πολιτική πρόληψης και αποτελεσματικής καταστολής -αν θέλετε- αφήνοντας το έγκλημα να δρα με αίσθηση ασυλίας και τους πολίτες να είναι έρμαια της ανασφάλειας.

Είπατε ότι η ενδοοικογενειακή βία ενδεχομένως υπήρχε και ενδεχομένως να ήταν και μεγαλύτερη στο παρελθόν. Όχι, κύριε Υπουργέ, δεν ήταν μεγαλύτερη στο παρελθόν και τώρα είναι μικρότερη, απλά τώρα έχουν τη δυνατότητα οι πολίτες αυτής της χώρας να καταγγέλλουν, επειδή φτιάξατε τους οργανισμούς και τα εξήντα γραφεία. Καλά κάνατε και φτιάξατε εξήντα γραφεία και μπράβο σας, συγχαρητήρια! Αυτό είναι το θέμα, έξι χρόνια Κυβέρνηση, τα εξήντα γραφεία; Ή το γεγονός ότι οι άνθρωποι ξυπνάνε πια το πρωί και δεν βλέπουν φως, βλέπουν μόνο αδιέξοδο; Ή το ότι οι άνθρωποι αισθάνονται ότι δεν έχουν φωνή, αισθάνονται ότι δεν έχουν οξυγόνο, ότι ασφυκτιούν στην ελληνική πραγματικότητα; Αισθάνονται ότι ζουν σε ένα κράτος όπου η διαφθορά έχει παρεισφρήσει σε όλα τα μήκη και τα πλάτη και ακόμα και οι έντιμοι που βρίσκονται εντός του κράτους αισθάνονται ότι ασφυκτιούν, αισθάνονται ότι τιμωρούνται για την ακεραιότητά τους.

Σε αυτό το πλαίσιο, εμείς πιστεύουμε, έτσι όπως το βιώνουμε, ότι οι γυναικοκτονίες έχουν μετατραπεί σε μία καθημερινότητα-τραγική κανονικότητα. Κάθε μήνα σχεδόν γυναίκες δολοφονούνται από σύντροφο ή πρώην σύντροφο. Καταγγελίες για ενδοοικογενειακή βία πολλαπλασιάζονται και όταν το κράτος δεν προστατεύει τους πιο ευάλωτους συνανθρώπους μας, τότε για εμάς χάνεται η ηθική του νομιμοποίηση να μιλάει για ασφάλεια.

Γι’ αυτό λοιπόν -κλείνω, κύριε Πρόεδρε και ευχαριστώ για την ανοχή- απευθύνω συγκεκριμένα ερωτήματα. Ποιο είναι συγκεκριμένα το σχέδιο της Κυβέρνησης για να αναχαιτίσει το οργανωμένο έγκλημα που απλώνεται σε κάθε γειτονιά; Δεύτερον, θα αναγνωρίσετε, επιτέλους, τον όρο της γυναικοκτονίας ως ξεχωριστό ποινικό αδίκημα, ώστε να σταματήσει η πολιτεία να κλείνει τα μάτια μπροστά σε μία κοινωνική μάστιγα που κοστίζει ζωές, ώστε να μην κρίνεται μόνο από τη διακριτική ευχέρεια του δικαστή αν θα δικάσει με το «1» του 299 ή με το «2» του 299, αναγνωρίζοντας εν βρασμώ ψυχής; Την ξέρετε τη διαφορά.

Τέλος, ποια μέτρα θα λάβετε ώστε να προλαμβάνονται οι γυναικοκτονίες και να διασφαλίζεται ότι κάθε γυναίκα που απευθύνεται στην Αστυνομία θα βρίσκει πραγματική προστασία και όχι αδιαφορία;

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Χρηστίδου, η Αστυνομία ενεργεί πάντοτε στο πλαίσιο του Συντάγματος. Ενεργεί σύμφωνα με το Σύνταγμα και τους νόμους του κράτους. Όπου υπάρχει πρόβλημα, ρίχνεται μεγαλύτερο βάρος και κοιτάζουμε να το αντιμετωπίζουμε. Στόχος, αποστολή και καθήκον της Αστυνομίας και της πολιτικής ηγεσίας του Υπουργείου είναι η ασφάλεια των πολιτών. Γι’ αυτό εργαζόμαστε, γι’ αυτό νοιαζόμαστε και γι’ αυτό δουλεύουμε.

Είπα και στην πρωτολογία μου ότι δεν ζούμε σε κοινωνίες αγγέλων. Υπήρχε παραβατικότητα και θα υπάρχει. Καταβάλλουμε προσπάθεια να την περιορίζουμε, να την εξαλείφουμε, να τη μειώνουμε, να τιμωρούνται αυτοί που πρέπει να τιμωρούνται, να αποτρέπουμε, να δίνουμε μηνύματα. Αυτό κάνουμε.

Θέλω, όμως, να αναφερθώ και σε κάποια στοιχεία που αφορούν την εγκληματικότητα με συγκεκριμένα νούμερα, για να σας αποδείξω πως δεν αληθεύουν αυτά που εσείς σήμερα λέτε και τα ισοπεδώνετε όλα.

Συγκεκριμένα, λοιπόν, στις ανθρωποκτονίες, το οκτάμηνο το 2025 είχαμε μείωση κατά 15%, συγκριτικά με το οκτάμηνο του 2024. Στις κλοπές - διαρρήξεις είχαμε μείωση κατά 17%. Τώρα, το οκτάμηνο του 2025, στις κλοπές τροχοφόρων είχαμε 13%, σε αδικήματα λαθρεμπορίου 34%, σε αδικήματα νόμων περί όπλων 58%.

Θέλω να σημειώσω, επίσης, ότι η Αστυνομία προχώρησε σε σημαντικό αριθμό συλλήψεων το πρώτο οκτάμηνο του 2025 για πολλά αδικήματα. Ειδικότερα, πραγματοποιήθηκαν διακόσιες ογδόντα έξι συλλήψεις για αδικήματα περί λαθρεμπορίου, τέσσερις χιλιάδες εννιακόσιες πενήντα επτά συλλήψεις για αδικήματα του νόμου περί όπλων, εξήντα μία συλλήψεις για το αδίκημα της εμπορίας ανθρώπων, είκοσι οκτώ συλλήψεις για ανθρωποκτονία από πρόθεση. Είναι η Ελληνική Αστυνομία στις πρώτες θέσεις με τις εξιχνιάσεις των ανθρωποκτονιών. Ελάχιστες ανθρωποκτονίες μένουν ανεξιχνίαστες από την Ελληνική Αστυνομία.

Είχαμε, επίσης, παραπάνω από δώδεκα χιλιάδες συλλήψεις για αδικήματα του νόμου περί ναρκωτικών, πέντε χιλιάδες εξακόσιες εξήντα οκτώ συλλήψεις για κλοπές και διαρρήξεις, μικροπαραβατικότητα, επτακόσιες πενήντα συλλήψεις για ληστείες, οκτακόσιες τρεις συλλήψεις διακινητών μεταναστών -η μάστιγα της εποχής- οκτώ χιλιάδες τετρακόσιες σαράντα τρεις συλλήψεις για αδικήματα ενδοοικογενειακής βίας.

Μα, μπορείτε να ισχυριστείτε ότι από το 2019 και πριν δεν υπήρχε ενδοοικογενειακή βία; Το τονίζω και πάλι, υπήρχε και μεγαλύτερη, αλλά δεν υπήρχε κανένας μηχανισμός. Δεν είχε κανέναν τρόπο καμία γυναίκα που υφίσταται ενδοοικογενειακή βία να απευθυνθεί στο Δημόσιο, στην Αστυνομία. Υπήρχε ο φόβος, υπήρχε η ατιμωρησία. Δεν υπήρχε τρόπος καθιερωμένος νομικά, θεσμικά που να προστατεύει τη γυναίκα από την ενδοοικογενειακή βία. Από το 2019 και μέχρι σήμερα έχουμε κάνει όχι θεαματική δουλειά, αλλά άλματα και είμαστε στις πρώτες θέσεις της Ευρωπαϊκής Ένωσης.

Γι’ αυτό, λοιπόν, δεν είναι ότι τα προβλήματα δημιουργούν την ενδοοικογενειακή βία, καθώς έτσι όπως το τοποθετήσατε, είναι σαν να νομιμοποιείται η ενδοοικογενειακή βία, λέγοντας ότι ξυπνάνε το πρωί κι έχουν προβλήματα να αντιμετωπίσουν.

Δεν είναι έτσι τα πράγματα, λοιπόν. Έχει οργανωθεί το κράτος, έχει οργανωθεί η Αστυνομία. Είναι κοντά στη γυναίκα που έχει το πρόβλημα, την προστατεύει. Έχουμε εδώ πολλές φορές αποτρέψει τα χειρότερα.

**ΡΑΛΛΙΑ ΧΡΗΣΤΙΔΟΥ:** Από το 2023 μέχρι το 2024, τι έγινε, κύριε Υπουργέ, μπορείτε να μου πείτε;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα, σας παρακαλώ.

Επίσης, είχαμε εννιακόσιες τριάντα εννέα συλλήψεις για παραβάσεις της νομοθεσίας περί παρεμπορίου, εκατόν τριάντα εννιά συλλήψεις για αδικήματα οπαδικής βίας και πολλές άλλες συλλήψεις σε διάφορα.

Το τονίζω και πάλι, η οπαδική βία…

**ΡΑΛΛΙΑ ΧΡΗΣΤΙΔΟΥ:** Από το 2023 στο 2024, πείτε μας …

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Σας παρακαλώ, δεν σας διέκοψα. Είναι απρεπές αυτό που κάνετε.

**ΡΑΛΛΙΑ ΧΡΗΣΤΙΔΟΥ:** Δεν σας κούνησα το δάχτυλο, σας μίλησα με σεβασμό.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε και κύριε Υπουργέ, παρακαλώ ολοκληρώνετε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Είναι απρεπές αυτό που κάνετε. Δεν σας διέκοψα και δεν σας επιτρέπω να με διακόψετε. Σας παρακαλώ.

**ΡΑΛΛΙΑ ΧΡΗΣΤΙΔΟΥ:** Μα, γιατί δεν απαντάτε;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Η οπαδική βία, λοιπόν, κατά κοινή ομολογία τον τελευταίο χρόνο έχει σχεδόν εξαλειφθεί και υπήρξαν και κάποιες…

**ΡΑΛΛΙΑ ΧΡΗΣΤΙΔΟΥ:** …(Δεν ακούστηκε)

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Σας παρακαλώ. Γιατί; Είστε ευπρεπής. Γιατί; Έχω άλλη εντύπωση για εσάς. Σας έχω ακούσει στις επιτροπές …

**ΡΑΛΛΙΑ ΧΡΗΣΤΙΔΟΥ:** Κι εγώ για εσάς άλλη είχα, αλλά δεν σας κούνησα το δάχτυλο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Εγώ σας επέτρεψα να μιλήσετε. Σας παρακαλώ.

**ΡΑΛΛΙΑ ΧΡΗΣΤΙΔΟΥ:** Εγώ σας παρακαλώ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ.

**ΡΑΛΛΙΑ ΧΡΗΣΤΙΔΟΥ:** Ντροπή σας!

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Σας παρακαλώ. Σας επιστρέφω τη λέξη που είπατε. Σας παρακαλώ.

**ΡΑΛΛΙΑ ΧΡΗΣΤΙΔΟΥ:** …ότι πολιτικοποιούμε την ενδοοικογενειακή βία.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Σας παρακαλώ. Δεν θα κατεβάσω εγώ το επίπεδο. Σας παρακαλώ. Ο πολιτικός μου πολιτισμός δεν μου επιτρέπει. Σας παρακαλώ.

Κύριε Πρόεδρε, ή θα μιλήσουμε …

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Υπουργέ, αλλά να ολοκληρώνουμε, παρακαλώ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):**

Η Αστυνομία, λοιπόν, προσπαθεί και όλοι μας προσπαθούμε και όλοι πρέπει να στηρίξουμε αυτή την προσπάθεια: πολιτεία, Κυβέρνηση, Υπουργείο, κόμματα, πολίτες να κάνουμε μια προσπάθεια, για να εξασφαλίζουμε και να δίνουμε στον πολίτη την ασφάλεια και την ηρεμία. Να του εμπεδώνουμε την ασφάλεια, να προστατεύουμε τη ζωή του. Και αυτό πράττουμε, αυτό προσπαθούμε και αυτό κάνουμε και το «μιλάνε» και το «λένε» οι αριθμοί που σας έδωσα σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω προς το Σώμα ότι η Βουλευτής κ. Στεργιανή (Στέλλα) Αραμπατζή, με την από 3 Σεπτεμβρίου 2025 επιστολή της προς τον Πρόεδρο της Βουλής, μας γνωστοποιεί την επιλογή του βουλευτικού αξιώματος και την παραίτηση από άλλες ιδιότητες των διατάξεων των παραγράφων 1 και 2 του άρθρου 57 του Συντάγματος.

Η προαναφερθείσα επιστολή καταχωρίζεται στα Πρακτικά κι έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 38)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 9.44΄ λύεται η συνεδρίαση για τη Δευτέρα 8 Σεπτεμβρίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**